**NE OSVRĆI SE NIKAD, Slavko Mihalić**

***Ne osvrći se nikad i ne misli često***
***na neku davno prijeđenu stazu***
***jer sve što je bilo više biti neće***
***i svi smo mi ovdje samo u prolazu.***

***Ne plači za igračkom što je slomljena,***
***jer svi smo mi igračke u nečijoj ruci,***
***sudbina je ona koja konce vuče***
***i kada smo sretni, i kad smo na muci.***

***Ne, ne misli nikad da je moglo drugačije***
***ne tuguj za cvijetom što u tebi vene,***
***jer sve tvoje tuge, kad proleti vrijeme***
***bit će jednog dana samo uspomene.***

***Ne čeprkaj mnogo po prošlosti svojoj***
***i ne skupljaj po njoj mrve prošle sreće,***
***jer i mi smo mrve pod nebeskom kapom***
***i sve što je bilo više biti neće.***

***Ne žali za nekim koga više nema,***
***nego reci samo: lijepo nam je bilo***
***Sačuvaj ga negdje u sjećanju svome,***
***kao ptić što se na dnu gnijezda skrio.***

***Ne žali za vinom što je proliveno***
***i ne skupljaj stakla polomljene čaše,***
***jer jedino možeš da ozlijediš sebe,***
***a vina još ima prepune su flaše…***

***Ne osuđuj život, ne proklinji snove,***
***ne teži za srećom što je nekad bila.***
***Tek treba sanjati! Tek treba letjeti!***
***A tebi još nisu polomljena krila.***

***I ne misli nikad da ne može bolje,***
***da ne može ljepše, da ne može više,***
***jer ti si još uvijek na početku knjige,***
***koju ovaj život otvara i piše.***

***Ne gledaj daleko i ne traži zvijezdu,***
***što se negdje sjaji na nebu visoku,***
***jer zvijezde su lijepe ali su daleko,***
***a najljepša zvijezda sja u tvom oku.***

***I sve što je sada bit će samo prošlost,***
***nitko od nas ne zna što ga sutra čeka,***
***a sreća je možda odmah tu, kraj tebe,***
***ni zauvijek prošla, ni tako daleka…***